Predkladacia správa

Na zintenzívnenie spoločného úsilia a spolupráce v oblasti organizovanej trestnej činnosti súvisiacej s vozidlami a s vodičskými preukazmi pristúpila Slovenská republika k Zmluve o Európskom informačnom systéme vozidiel a vodičských preukazov (EUCARIS) (ďalej len „zmluva“). Zmluva pre Slovenskú republiku nadobudla platnosť 1. mája 2009 a bola uverejnená v Zbierke zákonov Slovenskej republiky pod č. 17/2011 Z. z. 
Podnetom na pristúpenie Slovenskej republiky k zmluve bolo aj Rozhodnutie Rady
z 22. decembra 2004 o potláčaní trestnej činnosti súvisiacej s vozidlami, ktorá má cezhraničné dôsledky (2004/919/ES), ktoré priamo vyzýva členské štáty na pristúpenie k zmluve. Ustanovenie odseku 12 preambuly tohto rozhodnutia ustanovuje, že boj proti trestnej činnosti súvisiacej s vozidlami bude zintenzívnený zvýšením počtu členských štátov, ktoré pristúpia k zmluve.
Účelom predkladaného materiálu je zmena a doplnenie zmluvy po viacerých rokoch jej praktického uplatňovania. Z toho dôvodu bol všetkým zmluvným stranám zmluvy doručený návrh na uzatvorenie Protokolu, ktorým sa mení a dopĺňa Zmluva o Európskom informačnom systéme vozidiel a vodičských preukazov (EUCARIS) (ďalej len „protokol“). Predpokladá sa jeho podpísanie aj zmluvnými stranami, ktoré k zmluve pristúpili. Takouto zmluvnou stranou je aj Slovenská republika. Návrh protokolu bol v roku 2010 schválený Radou EUCARIS-u, následne sfinalizovaný v spolupráci s Ministerstvom zahraničných vecí Holandského kráľovstva a koncom roka 2010 zaslaný Ministerstvu zahraničných vecí Luxemburského veľkovojvodstva, ktoré je depozitárom zmluvy. Zmeny a doplnenia zmluvy sú v slovenskej verzii predkladaného materiálu vyznačené tmavým písmom len na účel prehľadnosti v rámci medzirezortného pripomienkového konania.
Zmluva sa prekladala ako prezidentská medzinárodná zmluva, ktorá je podľa článku 7 ods. 4 Ústavy Slovenskej republiky medzinárodnou zmluvou priamo zakladajúcou práva alebo povinnosti fyzických osôb alebo právnických osôb a podľa článku 7 ods. 5 Ústavy Slovenskej republiky je medzinárodnou zmluvou, na ktorej vykonanie nie je potrebný zákon, a ktorá má prednosť pred zákonmi (zákon 8/2009 Z. z. v znení neskorších predpisov). Protokol sa preto predkladá s rovnakou charakteristikou. 
Návrh protokolu zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a so všeobecnými zásadami medzinárodného práva, ako aj so záväzkami Slovenskej republiky vyplývajúcimi jej z iných medzinárodných dokumentov. 
Predkladaný materiál bol predmetom medzirezortného pripomienkového konania a nemá ekonomický, environmentálny vplyv ani vplyv na zamestnanosť, podnikateľské prostredie ani informatizáciu spoločnosti.